32011D0454
L 193/50
SLUŽBENI LIST EUROPSKE UNIJE
PROVEDBENA ODLUKA KOMISIJE
od 22. srpnja 2011.
o određenim zaštitnim mjerama u vezi s klasičnom svinjskom kugom u Litvi
(priopćena pod brojem dokumenta C(2011) 5137)
(Tekst značajan za EGP)
(2011/454/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
budući da:
(1)
Klasična svinjska kuga je zarazna virusna bolest koja pogađa populaciju domaćih i divljih svinja i može imati snažan utjecaj na isplativost uzgoja svinja, što može uzrokovati poremećaj trgovine unutar Unije i izvoza u treće zemlje.
(2)
U slučaju izbijanja klasične svinjske kuge postoji rizik da se uzročnik bolesti proširi na druga gospodarstva za uzgoj svinja te na divlje svinje. Kao rezultat, putem trgovine živim svinjama ili njihovim proizvodima, može se proširiti iz jedne države članice u drugu državu članicu i u treće zemlje.
(3)
Direktivom Vijeća 2001/89/EZ od 23. listopada 2001. o mjerama Zajednice za kontrolu klasične svinjske kuge (3) uvedene su minimalne mjere koje se primjenjuju za kontrolu klasične svinjske kuge u Uniji. Člankom 9. Direktive 2001/89/EZ predviđa se uspostavljanje zaraženih i ugroženih područja u slučaju izbijanja te bolesti, u kojima se primjenjuju mjere utvrđene u člancima 10. i 11. te Direktive.
(4)
Litva je obavijestila Komisiju o trenutačnom stanju u pogledu klasične svinjske kuge na njezinom području, te je u skladu s člankom 9. Direktive 2001/89/EZ uspostavila zaražena i ugrožena područja u kojima se primjenjuju mjere utvrđene u člancima 10. i 11. te Direktive.
(5)
Kako bi se spriječio bilo kakav nepotreban poremećaj trgovine unutar Unije i kako bi se izbjegle neutemeljene prepreke trgovini koje postavljaju treće države, u suradnji s dotičnom državom članicom treba izraditi popis Unije područja koja su pod ograničenjima radi klasične svinjske kuge u Litvi, koja obuhvaćaju zaražena i ugrožena područja (područja pod ograničenjima).
(6)
Stoga u Prilogu ovoj Odluci treba navesti područja u Litvi koja su pod ograničenjima i trajanje utvrđenog razgraničenja.
(7)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Litva osigurava da zaražena i ugrožena područja uspostavljena u skladu s člankom 9. Direktive 2001/89/EZ obuhvaćaju najmanje područja navedena u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 22. srpnja 2011.